সপ্তাহখানেক আগেও ইস্টবেঙ্গল কোচ বিশ্বজিৎ ভট্টাচার্যের সঙ্গে দো দং হিউন-এর সম্পর্ক তলানিতে পৌঁছে গিয়েছিল। ক্ষুব্ধ দং প্রকাশ্যেই কোচের বিরুদ্ধে অসন্তোষপ্রকাশ করে শাস্তি পেয়েছিলেন। তারপর দং-কে নিয়মিত অন্য পোজিশনে খেলিয়েও সমালোচনায় বিদ্ধ হয়েছেন বিশ্বজিৎ। কিন্তু তিনি প্রতিবাদ করেননি। আই লিগ ডার্বিতে মোহনবাগানকে হারানোর পরেরদিন, রবিবার সকালে টিমহোটেলে  মুখ খুললেন লাল-হলুদ কোচ। জানালেন, দংয়ের ফর্ম ফেরাতেই এরকম আচরণ করেছিলেন।
রবিবার সকালে টিম হোটেলের লবিতে ইস্টবেঙ্গল কোচ বললেন, ‘‘শান্তিতে ঘুমানোর উপায় এখনও নেই।’’ আরও বললেন, ‘‘ডার্বিতে আমরা জিতছি ঠিকই, কিন্তু একেবারেই ভাল খেলতে পারিনি।’’
ডার্বিতে দং-এর পারফরম্যান্স? মুহূর্তের মধ্যে বদলে গেল বিশ্বজিতের অভিব্যক্তি। বললেন, ‘‘আমার সঙ্গে দং-এর সম্পর্কের অবনতি নিয়ে প্রচুর জল্পনা হয়েছে। সমালোচিতও হয়েছি। কিন্তু কখনও প্রতিবাদ করিনি। কারণ, দং-কে তাতিয়ে দেওয়াই ছিল আমার লক্ষ্য। তাই ইচ্ছে করেই দিনের পর দিন ওর সঙ্গে আমি খারাপ ব্যবহার করেছি। এমনকী, দং-কে আমি লেফ্টব্যাক হিসেবে খেলতেও বাধ্য করেছিলাম। যাতে নিজেকে প্রমাণ করার তাগিদ ওর মধ্যে আরও বাড়ে। আমার উদ্দেশ্য যে সফল হয়েছে, সেটা শনিবার প্রমাণ হয়ে গিয়েছে।’’
কিন্তু দং-এর মতো তারকাকে ফর্মে ফেরাতে খারাপ ব্যবহার? বিশ্বজিতের ব্যাখ্যা, ‘‘দং-এর বয়স খুবই কম। তাই আঘাত দিলে পারফরম্যান্সের মাধ্যমে ও যে প্রত্যাঘাত করবে, সেটা জানতাম। এই কারণেই মাঠে এবং মাঠের বাইরে বারবার দং-কে আঘাত দিয়েছি।’’  
মোহনবাগানের বিরুদ্ধে লাল-হলুদ তারকার পারফরম্যান্স বিশ্লেষণ করতে গিয়ে বললেন, ‘‘দং-এর সবচেয়ে বড় গুণ হচ্ছে, বল নিয়ে প্রচণ্ড গতিতে উঠে কাট করে ভিতরে ঢুকে পড়া। চোটের জন্য কলকাতা লিগের পর ছন্দটাই হারিয়ে ফেলেছিল ও। মোহনবাগানের বিরুদ্ধে অনেকটাই চেনা ছন্দে দেখা গিয়েছে। বিশ্বাস করি, ও আরও ভাল খেলার ক্ষমতা রাখে। আশা করছি, দ্রুত সেরা ফর্মে ফিরবে।’’
দং-কে উচ্ছ্বসিত হলেও ডার্বি জিতে আপ্লুত নন বিশ্বজিৎ। রবিবার সকাল থেকে শুরু করেছেন মুম্বই এফসি ম্যাচের প্রস্তুতি। র‌্যান্টি মার্টিন্স-লুইস ব্যারেটোদের টিমহোটেলেই ফিটনেস ট্রেনিং করালেন। প্রথমে জিম। তারপর সাঁতার। বললেন, ‘‘পরের চারটি ম্যাচই প্রচণ্ড গুরুত্বপূর্ণ। হাতে সময় খুব কম।’’ ফুটবলাররাও চাপমুক্ত ডার্বি জয়ের পর। দং ও র‌্যান্টিকে দেখা গেল, অবিনাশ রুইদাসকে ধাক্কা দিয়ে পুলের জলে ফেলে দিতে। বাহাত্তর ঘণ্টা আগের লাল-হলুদ অন্দরমহলের থমথমে পরিবেশ উধাও। সকলের মুখে হাসি।  অনেকদিন পর অর্ণব মণ্ডলদের মুখে আবার শোনা গেল  ‘এবার নইলে নেভার’ স্লোগান।